Da Sepp Piontek stoppede i 1990 blev han landstræner efter en del polimik. Richard Møller Nielsen havde oprindelig en aftale med DBU om at tiltræde landstrænerjobbet, når Sepp Piontek stoppede. Men uenighed internt i DBU gjorde, at DBU løb fra aftalen og i stedet ansatte den tyskukendte træner Horst Wohlers. Wohlers kunne dog ikke komme ud af sin kontrakt med Bundesliga-klubben Bayer Uerdingen, og efter fadæsen måtte DBU gå tilbage til sin oprindelige aftale og ansatte Richard Møller Nielsen. Sine største triumfer opnåede Møller Nielsen, da han med Danmarks A-landshold vandt Europamesterskabet i fodbold 1992 i Sverige og Confederations Cup 1995 i Saudi-Arabien, hvilket gør ham til den eneste danske landstræner, der har opnået en finalesejr med det danske landshold i en større turnering. Richard Møller Nielsen var i alt træner i 49 betydende kampe (EM, VM, OL og Confederations Cup samt kvalifikationer), og af dem tabte han syv.